als_Latn dik_Latn sag_Latn
Kryeministri: Progresi dixhital, realitet i prekshëm, Shqipëria lider në teknologjinë e informacionitPolitikë Friday, May 31st, 2013
Ina Jano
Miratohet Plani Kombëtar për Zhvillimin e Broadbandit
Shqiptarët do të përfitojnë internet me kosto të ulët dhe bazë të gjerë
Megjithëse fushata është në kulmin e saj, qeveria shqiptare nuk ka prishur rendin e saj të zakonshëm të mbledhjeve të përjavshme. Kryeministri Berisha e ka nisur këtë mbledhje pikërisht me një falënderim për gjithë administratën e cila pavarësisht kohës së fushatës, është duke punuar me të gjitha forcat e saj për të përgatitur 27 miratime ligjesh apo vendimesh, që ishin dje në rend të ditës. Duke u ndalur në njërin prej këtyre vendimeve, lideri i mazhorancës u shpreh se Shqipëria dixhitale tashmë është një realitet i prekshëm për të gjithë qytetarët. “Progresi i Shqipërisë në fushën dixhitale është një nga realitet më të prekshme sot. Disa nga praktikat dixhitale të vendit, ndodhi që të jenë të parat që të instalohen në ndonjë vend, siç ishte prokurimi elektronik, por të tilla janë dhe praktika në sistemin e drejtësisë, në sisteme të tjera. Faktikisht Shqipëria ka një listë të gjatë shërbimesh që ofron në praktikën dixhitale, nga prokurimet dhe tek e fundit që inauguruam sot, pagesa elektronike në dogana, një arritje e madhe kjo që i kursen kohë bizneseve. Por shmang edhe korrupsionin”, – shtoi numri një i qeverisë. Për zotin Berisha ky plan është tepër i rëndësishëm dhe është pikërisht ministria e inovacionit ajo që do e verë në zbatim të gjitha pikat e miratuara dje në mbledhjen e kabinetit ministror. Kryeministri u shpreh se dy janë qëllimet e këtij plani, e para që ta shndërrojë Shqipërinë në vend lider të teknologjisë së informacionit. Dhe pikërisht nga kjo pasojë mund të thuhet pa frikë se shqiptarët do të kenë mundësi të përfitojnë internet me kosto më të ulët, me shpejtësi më të lartë, por edhe ti lejojë ata që të përdorin shërbimet qeveritare nëpërmjet telefonit të tyre. “Qëllimi madhor i tij është Shqipëria vend lider në teknologjinë e informacionit në rajon. Pra mbi këtë platformë, zbatimin e saj qëndrojnë infrastruktura e domosdoshme dixhitale që Shqipëria të lartësojë pozicionin e saj dhe të marrë një vend lider në teknologjitë e larta të informacionit, si në aplikimin brenda vendit, por dhe eksportin e tyre. Ky plan bën të mundur shtrirjen e përdorimit të internetit në çdo qelizë të shoqërisë shqiptare, institucionet publike, private cilatdo qofshin ato. Ky plan bën të mundur që qytetari shqiptar të marrë internet të cilësisë më të larta, të shpejtësisë më të madhe, të spektrit më të gjerë. Ky plan bën të mundur që qytetarët shqiptarë të kenë të gjitha shërbimet në celularin e tyre, sikundër bën të mundur shërbimin e One stop Shop për të gjitha shërbimet në mbarë vendin.
Pra siç konstatoni programin tonë për 4 vitet që vijnë ne po e miratojmë para zgjedhjeve, në tërësinë e tyre, sepse koha është më e çmuara dhe nuk mund të pritet, përkundrazi duhet të bëjmë gjithçka për miratimin e tij sa më të shpejtë”, – përfundoi Kryeministri. Po ditën e djeshme është inauguruar një tjetër shërbim që ka në bazë të tij internetin, e-dogana. Ndërsa po nga Drejtoria e Përgjithshme e Tatimeve në muajin shkurt janë lançuar dy projekte, e-pagesa dhe m-pagesa, të cilat bëjnë të mundur pagesat online për të gjitha taksat dhe shërbimet që duhet të paguajnë. Vetëm nëpërmjet një telefoni celular të gjitha pagesat mund të realizohen dhe kjo do të thotë se për shqiptarët është kohë e shkurtuar dhe gjithashtu për biznesmenët të cilët mund të kursejnë kohë të çmuar duke mos u paraqitur nëpër sportelet e administratës.
Përgjigje për shqetësimet e banorëve të Urës Vajgurore
Që në krye të fjalës gjatë mbledhjes së qeverisë, së ditës së djeshme Kryeministri kërkoi nga ministrat e tij që të angazhojnë drejtoritë përkatëse për të zgjidhur disa nga shqetësimet me emergjente të banorëve të Ujës Vajgurore. Ashtu si dhe u premtoi dy ditë më parë, kreu i mazhorancës u angazhua dje që të zgjidhen problemet e ngritura nga banorët, duke i cilësuar ato si tepër të drejta dhe themelore për jetën normale të njerëzve. Berisha duke vlerësuar edhe një herë në maksimum bashkëbiseduesit e tij, porositi kabinetin e tij që të konsiderojnë kërkesat e tyre dhe tu japin përgjigjen më të shpejtë të mundshme, të gjithë komunitetit. “Kemi një problem, në Urën Vajgurore ka ndodhur dhe ata banorët me shumë të drejtë më ngritën. Janë një seri banesash që nga viti 1997 është bërë një diskriminim i qartë në trajtimin e tyre. Prandaj kjo çështje do të ngrihet me shpejtësi në qeveri dhe të marrë zgjidhjen e duhur. Sikundër ministri Ruli, problem serioz i tyre është Osumi që po jua gërryen tokën. Prandaj në mënyrë emergjentë të bëhet projekti dhe unë u angazhova që të vendosim sepse kudo toka është e çmuar, por në Berat dhe aty ku e punojnë është tre herë më e çmuar, prandaj duhet të bëjmë gjithçka për ta mbrojtur atë tokë”, – tha numri një i qeverisë.
Keltis Kruja lirohet nga detyra e prefektit
Me një vendim të posaçëm të Këshilli të Ministrave ditën e djeshme, prefekti i Tiranës është shkarkuar nga kjo detyrë. Anëtari i kryesisë së Partisë Demokratike, Keltis Kruja, ka disa vjet që është në këtë post të rëndësishëm për funksionimin e kryeqytetit, ndërsa tashmë ai është pjesë e listave të kësaj force politike për zgjedhjet e 23 qershorit. Është pikërisht pjesëmarrja e tij në këto lista, ajo që nuk e lejon që të vijojë të mbajë këtë post. Kruja është në një pozicion të sigurt, duke e bërë të sigurt mandatin e tij për legjislaturën e re të Parlamentit. Duke qenë se është në këto lista, zoti Kruja nuk mund të vijojë të ushtroje detyrën e tij si prefekt i Tiranës. Vendimi hyn në fuqi menjëherë, ndërsa ende nuk ka një emër të ri, që do të zëvendësojë Keltis Krujën në këtë post.
Vendimi
487 parcela ndërtimore kalojnë në favor të poseduesve të objekteve informale
Qeveria miratoi dje listën prej 487 parcelash ndërtimore në të gjithë Shqipërinë që do të kalojnë në favor të poseduesve të objekteve informale. Ky është vendimi më i fundit i Këshillit të Ministrave, i cili me propozim të Ministrit të Punëve Publike dhe Transporteve. Sipas të dhënave të regjistrimit në përmbajtje të regjistrit të pasurive të paluajtshme pranë zyrave përkatëse të regjistrimit të pasurive, rezultojnë se objektet infomale të trajtuara në këtë vendim, janë ngritur pjesërisht në troje shtetërore dhe pjesërisht në territore të pa përfshirë nën sistemin e regjistrimit të pasurive të paluajtshme. Një tjetër kontingjent pasurish që trajtohen në këtë vendim, janë shtesat (anësore) informale në ndërtime me leje. Për këtë kategori ndërtimesh autoritete e përcaktuara nga ligji ALUIZNI dhe njësitë e qeverisjes vendore, kanë kryer të gjitha procedurat tekniko-ligjore për përditësimin dhe plotësimin e dosjeve të legalizimit për secilin objekt dhe kanë përfunduar procedurave kualifikuese për legalizimin e tyre, duke bërë të mundur trajtimin e këtyre pasurive nëpërmjet këtij vendimi, si dhe procedurave të tjera vijuese. Për 487 parcelat e objekteve informale për të cilat kërkohet kalimi i pronësisë së truallit me sipërfaqe të përgjithshme prej 119 812.22 m2, janë kryer procedurat e përditësimit në teren, përgatitja dhe plotësimi i dokumentacionit tekniko-ligjor të nevojshëm, si dhe kualifikimi për legalizim, në përputhje me ligjin dhe aktet nënligjore në fuqi.
als_Latn nya_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn